ส่วนที่ 1

ข้อมูลสรุป (executive summary)

บริษัท เนาวรัตน์พัฒนาการ จำกัด (มหาชน)
ประกอบธุรกิจหลักประเภทรับเหมาก่อสร้างงานวิศวกรรมโยธาทุกประเภท เช่น งานก่อสร้างถนน
สะพาน ทางด่วน อาคาร โรงไฟฟ้า โรงงานอุตสาหกรรม งานวางท่อ เป็นต้น
โดยรับงานทั้งจากหน่วยงานราชการ รัฐวิสาหกิจและเอกชน
โดยวิธีการประกวดราคาและการว่าจ้างโดยตรง นอกจากนี้ บริษัทสามารถออกแบบก่อสร้าง
และดำเนินการก่อสร้างแบบเบ็ดเสร็จในลักษณะ EPC (Engineering Procurement and
Construction) ตามความต้องการของผู้ว่าจ้างได้เช่นเดียวกับบริษัทก่อสร้างชั้นนำของโลก

นอกจากที่กล่าวข้างต้น บริษัทดำเนินธุรกิจที่สนับสนุนการดำเนินธุรกิจหลักคือ
ผลิตเสาเข็มคอนกรีตอัดแรงและผลิตภัณฑ์คอนกรีต มีโรงงาน 3 แห่ง ที่ ถนนเทพารักษ์
ถนนบางนา-ตราด และอำเภอบางน้ำเปรี้ยว จังหวัดฉะเชิงเทรา
และดำเนินธุรกิจผลิตเหล็กแปรรูปที่โรงงานอำเภอบางน้ำเปรี้ยว
โดยใช้เป็นวัตถุดิบในธุรกิจรับเหมาก่อสร้าง และจำหน่ายให้กับลูกค้าภายนอก
เพื่อเป็นการลดต้นทุนการรับเหมาและเสริมรายได้หลัก

ความเป็นมา

บริษัท เนาวรัตน์พัฒนาการ จำกัด (มหาชน) ได้จดทะเบียนก่อตั้ง เมื่อวันที่ 31 พฤษภาคม 2519
ด้วยทุนจดทะเบียนเริ่มแรก 4 ล้านบาท และได้เพิ่มทุนขึ้นเป็นลำดับ ในปี พ.ศ.2538
ได้เพิ่มทุนจดทะเบียนจาก 400 ล้านบาท เป็น 500 ล้านบาท
โดยกระจายหุ้นให้นักลงทุนทั้งในประเทศและต่างประเทศ จากนั้นในเดือนกันยายน 2538
บริษัทก็ได้รับอนุมัติให้เข้าเป็นบริษัทจดทะเบียนในตลาดหลักทรัพย์แห่งประเทศไทย
ปัจจุบันบริษัทมีทุนจดทะเบียน 3,812.5 ล้านบาท และมีทุนชำระแล้ว 1,812.5 ล้านบาท

การดำเนินงานของบริษัทในปี 2543

สภาพเศรษฐกิจโดยรวมในปี 2543 ของประเทศไทย ยังคงอยู่ในภาวะชะลอตัวต่อเนื่องจากปีก่อน ๆ
โดยมีปริมาณงานก่อสร้างโดยรวมลดลงจากปีก่อน โดยเฉพาะงานภาคเอกชนซึ่งลดลงอย่างมาก
ส่วนโครงการของภาครัฐมีปริมาณงานเพิ่มขึ้นบ้างเล็กน้อย
แต่ภาวะการแข่งขันในด้านราคาค่อนข้างรุนแรงกว่าปีก่อน อนึ่ง
ในด้านสภาพคล่องทางการเงินยังคงเป็นอุปสรรคต่อการดำเนินธุรกิจเป็นอย่างยิ่ง
เนื่องจากสถาบันการเงินชะลอการให้สินเชื่อเพื่อสนับสนุนธุรกิจประเภทสินเชื่อก่อสร้าง
อย่างไรก็ตาม บริษัทตระหนักถึงปัญหาข้างต้นเป็นอย่างดี
และได้เร่งแก้ไขปัญหาการปรับโครงสร้างหนี้ของบริษัทให้สำเร็จลุล่วงโดยเร็ว
เพื่อเพิ่มศักยภาพของบริษัทให้เข้มแข็งในการเข้าร่วมประมูลงานของภาครัฐให้มีปริมาณงานเพิ่มขึ้นในปีต่อ
ๆ ไป

ในปัจจุบัน บริษัทยังคงมีงานคงเหลือในระหว่างดำเนินการและจะสามารถก่อสร้างต่อไปอีกประมาณ
2 ปีเศษ มูลค่างานประมาณ 3,000 ล้านบาท

วิเคราะห์ผลการดำเนินงานโดยสรุป

ผลการดำเนินงานของบริษัทได้รับผลกระทบจากการชะลอตัวของเศรษฐกิจในประเทศโดยตรง
เนื่องจากธุรกิจของบริษัทขึ้นกับการลงทุนภาครัฐ และเอกชน
ซึ่งจะมีการว่าจ้างก่อสร้างในการลงทุนใหม่ โดยบริษัทมีรายได้รวมในปี 2543

ลดลงจากปี 2542 ถึง 400 ล้านบาท ซึ่งทำให้ไม่สามารถรับภาระค่าใช้จ่ายเกี่ยวกับดอกเบี้ยจ่าย
หนี้สงสัยจะสูญ และการ

ตัดขาดทุนจากการด้อยค่าของสินทรัพย์ รวมทั้งขาดทุนจากอัตราแลกเปลี่ยนได้
จึงทำให้มีผลขาดทุนจากการดำเนินงานก่อนรายการพิเศษเป็นเงิน 772 ล้านบาทเศษ อย่างไรก็ตาม
ในปีนี้ บริษัทได้ปรับโครงสร้างหนี้ตามแผนฟื้นฟูกิจการสำเร็จลุล่วงลงแล้ว
โดยได้ลงนามในสัญญาปรับโครงสร้างเมื่อวันที่ 30 พฤศจิกายน 2543
และดำเนินการเพิ่มทุนโดยการแปลงหนี้เป็นทุนเมื่อวันที่ 27 ธันวาคม 2543
ในการนี้บริษัทมีกำไรจากการปรับโครงสร้างหนี้จำนวน 1,124.49 ล้านบาท
ทำให้บริษัทมีกำไรสุทธิประจำปี 2543 เป็นเงิน 351.61 ล้านบาท

ในปี 2543
บริษัทได้ทำโครงการก่อสร้างแล้วเสร็จสมบูรณ์และส่งมอบให้แก่หน่วยงานที่ว่าจ้างแล้วหลายโครงการเช่น

-   โครงการก่อสร้างทางหลวงหมายเลข 1 สายกำแพงเพชร-ตาก-ลำปาง ตอน 4
    ของกรมทางหลวง

-   โครงการโรงไฟฟ้าพลังน้ำสูบกลับ ลำตะคอง ของการไฟฟ้าฝ่ายผลิตแห่งประเทศไทย

-   โครงการก่อสร้างทางสายแยกถนนท่าเดื่อ-เรือนรับรองรัฐบาล สามแยกโพนทัน (ณ
    นครเวียงจันทน์)

-   โครงการก่อสร้างงานโครงสร้างและสถาปัตยกรรม
    โครงการอาคารสำนักงานและโรงงานอิมโก้แพ็ค

แนวโน้มในอนาคต

ในการดำเนินธุรกิจของบริษัท หากรับงานก่อสร้างภายในประเทศเพียงแหล่งเดียว
ซึ่งปริมาณงานโดยรวมลดลงอย่างมาก
จะมีปริมาณไม่เพียงพอที่จะนำกำไรและเงินสดส่วนเกินเพื่อการชำระหนี้ได้ครบถ้วน
บริษัทจึงได้เพิ่มปริมาณงานโดยรับงานในประเทศเพื่อนบ้าน
เพื่อให้บริษัทมีรายได้เพิ่มขึ้นในระยะยาวอีกทางหนึ่งด้วย
โดยปัจจุบันบริษัทรับงานก่อสร้างจากประเทศกัมพูชา ลาว และสหภาพพม่า